Лаҵарамза 23 рзы Аԥсны аиашахаҵаратә дин ныҟәызго дыргәаладыршәоит апостол Симон Кананит.
"Симон Кананит деиԥшыртәуеит Иаса Қьырса еизаку иашьа Семион еиԥш. Аҳәамҭа инақәыршәаны Ацҳаражәҳәаҩ идикылеит амаӡаҩ игәаҟратә ԥсра амшын Еиқәа аԥшаҳәаҿы. Анышә дамадоуп ақалақь Никосиа. Ахыҵхырҭақәа изларҳәо ала Симон Кананит нхарҭа ҭыԥс иалихит Афон Ҿыц аҟны иҟоу аҳаԥы. Уа имҩаԥигон аныҳәарақәа. Аҳаԥы ахаҭагьы аинтерес ду аҵоуп, иара археологиатә баҟа дууп. Усҟак идуум ҳаԥуп, аарлаҳәа жәаҩык ауаа акуеит, агәҭаҵәҟьа ахаҳә ду ҩнагылоуп. Ахыҵхарҭақәа изларҳәо ала, Ацҳаражәҳәаҩ изы еишәасгьы иарҭасгьы иҟан. Симон Кананит иҳаԥы абаразы иаауеит хыԥхьаӡара рацәала атәым тәылақәа рҟынтә аԥсшьаҩцәеи аҳаџьцәеи", - ҳәа азгәеиҭеит Цкәуа.
Ацқьа цҳаражәҳәаҩ Симон Кананит Иаса Қьырса иҵаҩцәа 12-ҩык дыруаӡәкуп. Ацқьа цҳаражәҳәаҩ Симон Кананит инықәырԥшны ҳера ҟалаанӡа 55 шықәсазы Афон Ҿыц аҳаԥаҿы аӡиас Ԥсырцха азааигәара анхара далагеит.
I ашәышықәсазы Симон дахьынхоз аҳаԥы ааигәара ачымазарақәа зыхәшәтәуаз аӡыхь ыҵыҵуа иалагеит. IV ашәышықәсазы Симон Кантәи анышә дахьамадоу ааигәара ихьӡала ауахәама ргылан.
Инеиҵыху аиҿцәажәара шәазыӡырҩы арадио Sputnik Аԥсны аефир аҿы.